
Нэхъыбэ ящэхунущ
УФ-м къыщагъэкIа гуэдзу Китайм ищэхур нэхъыбэ ищIыну и мурадщ а къэралым. Абы теухуа зэгурыIуэныгъэхэр зэращIылIэ.
Дуней псом щынэхъ ин дыдэхэм ящыщ «Кофко» корпорацэм Урысейм и гъавэгъэкIхэм я деж гуэдзу тонн мелуан 1 — 2 илъэс къэс щищэхунущ. КIуэтэхукIэ а бжыгъэм хэхъуэурэ, гуэдзу Китайм ирагъашэр тонн мелуани 4 — 5-м нагъэсыну я гугъэщ.
А бжыгъэр зэлъытауэ щытынур уасэмрэ фIагъымрэ зэрызэхущы-тырщ. Компанием и унафэщIхэм зэрыжаIэмкIэ, иджыпстукIэ ахэр икъукIэ арэзы тохъуэ Урысейм ираш гъавэм и фIагъым. Гуэдзым и уасэмкIэ дяпэ-кIи зэрызэгурыIуэнуми шэч къытрахьэркъым.
ЩхьэщатыкIыр егъэмащIэ
ЦIыхухэм щIыхуэ щариткIэ «Сбербанк»-м трилъхьэ процентыр игъэмэщIащ накъыгъэм и 16-м къыщыщIэдзауэ.
«КъыIаха щIыхуэм щхьэщатыкIыр хэпщIыкIыу нэхъ мащIэ тщIащ икIи кризисым щIидзэн и пэ къихуэу зэрыщытам, нэгъуэщIу жыпIэмэ 2014 -2015 гъэхэм, хуэдиз хъужу аращ. ЩIыхуэр зэритыжыфынумкIэ щыхьэт зиIэм ахъшэр ират илъэсым процент 14,9-м къыщыщIэдзауэ процент 22,9-рэ фIэкIа темыхуэу. А бжыгъэхэр илъэсым хуэзэу процент 15,9-рэ, 23,9-рэ хъууэ щытащ», — жиIащ «Сбербанк»-м щIыхуэхэм япыщIа и департаментым и унафэщI Алымовэ Наталье.
IуэхущIапIэм къыщыхагъэщащ цIыхухэм банкым щIыхуэу Iахым хэхъуэжу зэрыхуежьар. «Псалъэм папщIэ, 2016 гъэм и япэ мазищым цIыхухэм зыхуей-зыхуэфIхэм къыхуагъэсэбэпыну щIыхуэу сом меларди 156-рэ яритащ. Ар хуэдищкIэ нэхъыбэщ нэгъабэ и апхуэдэ зэманым ирихьэлIэу Iахам нэхърэ», — къыхигъэщащ Алымовэм.
